SK Úradný vestník Európskej únie C 233/20

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 233/08

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ΣΤΑΦΙΔΑ ΗΛΕΙΑΣ“ (STAFIDA ILIAS)

ES č.: EL-PGI-0005-0707-27.06.2008

CHZO ( X ) CHOP ( )

1. Názov:

„Σταφίδα Ηλείας“ (Stafida Ilias)

2. Členský štát alebo tretia krajina:

Grécko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

„Stafida Ilias“ je druh korintských sušených hrozienok z bobúľ čierneho hrozna odrody Vitis Vinifera sušených prirodzene na slnku alebo v tieni. Vlastnosti, ktorými sa „Stafida Ilias“ odlišuje od ostatných hrozienok:

— guľatejšie bobule jednotnej veľkosti a výrazného čierneho zafarbenia,

— vyšší obsah cukrov a vínnej kyseliny. Konkrétne minimálny obsah cukrov 70 % a minimálny obsah vínnej kyseliny 1,69 %. Podiel cukrov a vínnej kyseliny môže byť vyšší v závislosti od klimatických podmienok,

— vlhkosť medzi 13 a 18 % a 70 až 80 g uhľohydrátov v 100 g výrobku.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie, zber a sušenie výrobku „Stafida Ilias“ sa uskutočňuje vo vymedzenej zemepisnej oblasti okresu Ilia.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Vymedzenou zemepisnou oblasťou produkcie hrozienok „Stafida Ilia“ je okres Ilia, ktorý sa nachádza na polostrove Peloponéz (oblasť v západnom Grécku). Vymedzená oblasť s rozlohou 2 618 km2 hraničí s okresom Arkádia na východe, okresom Messenia na juhu a s okresom Achája na severe. Na západe a juhozápade ju obmýva Iónske more.

5. Spojenie so zemepisnou oblasťou:

5.1. Špecifickosť zemepisnej oblasti:

Úrodnosť pôdneho podložia a špecifické klimatické podmienky pomáhajú výrobcom z okresu Ilia produkovať výrobky jedinečnej kvality.

Pedologické rozbory uskutočnené v rôznych oblastiach okresu Ilia preukázali pôdu a pôdne podložie bohaté na humus, ktorý je prospešný pre rast a produkciu „Stafida Ilias“. Aj obsah draslíka je vysoký. Tento zohráva pri hrozienkach kľúčovú úlohu, pretože ide o výživnú látku, ktorú vinič využíva v ešte väčších množstvách ako dusík. Hrozienkam Stafida Ilias dodáva ich sladkú chuť (vie sa, že relatívny nedostatok draslíka vplýva na kvalitu produkcie, pričom výsledkom je málo sladké a zelené hrozno).

Meteorologické podmienky vo vymedzenej oblasti okresu Ilia pozitívne vplývajú na dozrievanie a tým aj na zber hrozna, ktorý je skorší ako v ostatných oblastiach produkujúcich sušené hrozienka. Konkrétne nízke letné teploty (v priemere 24 °C) a nízka relatívna vlhkosť počas letných mesiacov (v priemere 73 %) urýchľujú dozrievanie plodov. Špecifické klimatické podmienky okresu Ilia (nízka relatívna vlhkosť počas letných mesiacov) bránia rozvoju takých škodlivých chorôb ohrozujúcich hrozienka, ako je peronospóra.

Aj špecifické technológie pestovania a úpravy po zbere, ktoré využívajú výrobcovia sušených hrozienok z okresu Ilia a ktoré sú výsledkom dlhoročne získavaného know-how a skúseností, zohrávajú veľmi dôležitú úlohu pri kvalite výrobku. Priame sušenie na slnku aj sušenie v tieni predstavujú prirodzené postupy sušenia, keďže na ich spustenie alebo urýchlenie sa nepoužíva žiadny technický alebo mechanický prostriedok. V obidvoch prípadoch sa pri oberaní hrozienok postupuje opatrne, aby sa predišlo poškodeniu bobúľ. Sušenie hrozienok Stafida Ilias sa uskutočňuje bez predbežného namáčania v zásaditých roztokoch.

Pri sušení hrozienok v okrese Ilia sa využívajú len dva postupy:

1. priame sušenie obratého hrozna na slnku na špeciálne upravených podkladoch známych pod názvom „alonia“ (z oboch strán zošikmené plochy s vrcholom a otvorom v strede), ktoré pripomínajú strechy;

2. sušenie obratého hrozna v tieni pomocou špeciálnych konštrukcií. Ide o pomalší postup ako priame sušenie na slnku, hrozienkam však dodáva krajšie zafarbenie. Hrozno sa umiestňuje na konštrukciu z trstiny a dvoch drevených tyčí, na ktorých sú priečne pribité 3 alebo 4 tyče. Trstina alebo veľmi tenké dosky sa kladú paralelne na konštrukciu a na ne sa umiestňuje obraté hrozno. Hrozno sa suší prirodzene, pretože jediným faktorom sušenia je okolitý vzduch.

5.2. Špecifickosť výrobku:

Špecifickými vlastnosťami hrozienok Stafida Ilias, ktorými sa odlišujú od ostatných hrozienok, okrem kvalít týkajúcich sa vzhľadu (rovnaká veľkosť a guľatý tvar bobúľ a výrazné čierne zafarbenie), sú vyšší obsah cukru (najmenej 70 %) a vínnej kyseliny (najmenej 1,69 %).

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

„Stafida Ilias“ je ekologický výrobok okresu Ilia a jeho kvality sú odrazom špecifických vlastností miesta produkcie.

Jeho osobitá čierna farba a vysoký obsah vínnej kyseliny a cukrov sú výsledkom spojenia pedologických (pôdy bohaté na draslík produkujúce hrozienka s vyšším obsahom cukrov) a klimatických (skoré dozrievanie) faktorov, technológií pestovania (bez okružného rezu) a know-how výrobcov v procese sušenia obratého hrozna priamo na slnku alebo v tieni pomocou špecifických konštrukcií, ktoré trvá dlhšie ako priame sušenie na slnku, ale hrozienkam dodáva ich výraznú čiernu farbu.

Vlastnosti pôdy a pôdneho podložia (vyšší obsah humusu a draslíka) dodávajú výrobku kvalitu, ktorou sa odlišuje od hrozienok z iných oblastí, t. j. vysoký obsah cukrov a vínnej kyseliny.

Špecifické klimatické podmienky okresu Ilia (napríklad priemerná relatívna vlhkosť v letných mesiacoch 73 %) sú ďalšou výhodou pri pestovaní viniča, pretože bránia rozvoju chorôb a škodcov (peronospóra, čierna škvrnitosť, puklice atď.). Suché podnebie okresu praje sušeniu hrozna po zbere.

Aj keď hrozienka Stafida Ilias vynikajú svojimi osobitými vlastnosťami, nemôžeme zabúdať ani na povesť, ktorú nadobudli.

Okres Ilia je úzko spojený s produkciou hrozienok už od pradávna a jej príbeh v okrese začal v 14. storočí. Odvtedy sú zmienky v dokumentoch veľmi časté. Kvalita hrozienok Stafida Ilia bola na európskom trhu známa už od 19. storočia. Osobitne vývoz výrobku od prvej polovice 19. storočia priviedol okres Ilia na taký stupeň špecializácie, že možno hovoriť o monokultúre, pretože celá vidiecka populácia opustila sebestačné hospodárstvo a začala sa venovať obchodovaniu s týmto výrobkom.

V roku 1878 bol po napadnutí a zničení francúzskych viníc fyloxérou (Dactulosphaira vitifoliae) výrobok Stafida Ilias predmetom veľmi veľkého dopytu a stal sa mimoriadne slávnym. Práve vtedy sa veľká časť hrozienok dostala na európsky a najmä na francúzsky trh a výrobok sa stal ešte známejším.

Okres Ilia sa v období rozmachu svojho hrozna stal strediskom obchodu, o čom svedčí železničná trať spájajúca Pyrgos (správne sídlo okresu Ilia) a prístav Katakolo. Táto železnica bola postavená preto, aby sa hrozno čo najrýchlejšie a najjednoduchšie dopravilo z viníc až do prístavu a na lode, ktoré ho mali vyvážať. Železničná trať, konkrétne úsek Pyrgos – Katakolo, ktorá bola otvorená 3. februára 1883, bola prvou železničnou traťou v celom Grécku.

Povesť výrobku s označením „Stafida Ilias“ potvrdzujú aj obchodné dokumenty uvádzajúce množstvá vyvezené do európskych a amerických krajín od roku 1912.

Táto povesť pretrvala až do súčasnosti, pretože významný podiel produkcie „Stafida Ilias“ sa vyváža do mnohých európskych krajín, ako Spojené kráľovstvo, Nemecko alebo Holandsko, ale aj mimo Únie, ako napríklad do severnej Ameriky.

Odkaz na uverejnenie špecifikácie:

http://www.minagric.gr/greek/data/ΠΡΟΔΙΑΓΡΑΦΕΣ%20ΠΡΟΪΟΝΤΟΣ-%2017%2012%202009.zip

(1) Ú. v. EÚ L 93, 31.3.2006, s. 12.